L 111/4
BG
Официален вестник на Европейския съюз
26.4.2023 г.
(14)
Целта за намаляване на емисиите на парникови газове до 2030 г., определена в Регламент (ЕС) 2018/842, трябва да бъде преразгледана за всяка държава членка.
Методиката, използвана за преразглеждането на националните цели за намаляване на емисиите на парникови газове до 2030 г., следва да бъде същата като тази, която беше използвана при приемането на Регламент (ЕС) 2018/842, когато националните приноси бяха определени при отчитане на различния капацитет и различните възможности за разходна ефективност в държавите членки, за да се гарантира справедливо и балансирано разпределение на усилията.
По този начин целта за намаляване на емисиите на парникови газове за всяка държава членка през 2030 г. следва да бъде определена спрямо нивото на нейните емисии на парникови газове за 2005 г., обхванати от посочения регламент и преразгледани съгласно член 4, параграф 3 от него, с изключение на проверените емисии на парникови газове от инсталации, които са били в експлоатация през 2005 г. и са били включени в СТЕ на ЕС едва след 2005 г.
(15)
Вследствие на това, считано от годината на влизане в сила на настоящия регламент, са необходими нови обвързващи национални пределни стойности, изразени като годишно разпределени количества емисии.
Тези пределни стойности постепенно ще доведат до постигане на целта за намаляване на емисиите на парникови газове до 2030 г. на всяка държава членка.
Годишните пределни стойности за годините, предхождащи годината на влизане в сила на настоящия регламент, определени в Решение за изпълнение (ЕС) 2020/2126 на Комисията (12), се запазват.
(16)
Пандемията от COVID-19 и агресивната война на Русия срещу Украйна се отразяват на икономиката на Съюза и на нивото на неговите емисии на парникови газове в степен, която все още не може да бъде напълно количествено определена.
От друга страна, Съюзът е в процес на въвеждане на най-големия си пакет от стимули досега и на ускоряване на прехода към източници на енергия, различни от изкопаеми горива, което също може да окаже въздействие върху равнището на емисиите на парникови газове.
Поради тази несигурност и други непредвидени събития, които оказват въздействие върху емисиите на парникови газове, е целесъобразно през 2025 г. да се преразгледат данните за емисиите и, ако е необходимо, годишно разпределените количества емисии да се актуализират през 2025 г. за периода 2026—2030 г. Тази актуализация следва да се основава на цялостен преглед на данните от националните инвентаризации, извършен от Комисията, за да се определи средната стойност на емисиите на парникови газове на всяка държава членка през 2021 г., 2022 г. и 2023 г.
(17)
В съответствие с Регламент (ЕС) 2021/1119 следва да се даде приоритет на намаляването на преките емисии на парникови газове, което ще трябва да бъде допълнено от увеличаване на поглъщанията на въглерод, за да се постигне неутралност по отношение на климата.
В Регламент (ЕС) 2021/1119 се признава, че поглътителите на въглерод включват природни и технологични решения.
Важно е да се въведе схема на Съюза за сертифициране на безопасно и трайно съхранявани поглъщания на въглерод, получени чрез технологични решения, която да осигури яснота за държавите членки и пазарните участници, за да се увеличат тези поглъщания на въглерод.
Когато такава схема за сертифициране е в сила, може да се направи анализ на отчитането на такива поглъщания на въглерод съгласно правото на Съюза.
(18)
За да се стимулира предприемането на действия на по-ранен етап и допълнително да се гарантира екологосъобразност, е необходимо и целесъобразно да се намалят таваните за заемане и заделяне на годишно разпределени количества емисии за целия период 2021—2030 г. От друга страна, държавите членки следва да могат да намаляват постепенно своите емисии на парникови газове и да постигнат повишените си национални цели за намаляване на емисиите на парникови газове до 2030 г. по разходно ефективен начин.
С оглед на новите и по-строги годишно разпределени количества емисии, изисквани по настоящия регламент, е целесъобразно да се увеличат съществуващите тавани за прехвърляне на годишно разпределени количества емисии между държавите членки.
Възможността за прехвърляне на годишно разпределени количества емисии насърчава сътрудничеството между държавите членки, което им позволява да постигнат своите цели за намаляване на емисиите на парникови газове по разходно ефективен начин, като същевременно се запазва екологосъобразността.
Следва да се гарантира прозрачността на тези прехвърляния, така че те да се осъществяват по взаимно приемлив начин, включително чрез търгове, чрез използване на пазарни посредници, действащи като представители, чрез двустранни договорености или чрез използването на електронен интерфейс с цел да се улесни обменът на информация за предвижданите прехвърляния и да се намалят трансакционните разходи.
(12) Решение за изпълнение (ЕС) 2020/2126 на Комисията от 16 декември 2020 г. за определяне на годишно разпределените количества емисии за държавите членки за периода 2021—2030 година в съответствие с Регламент (ЕС) 2018/842 на Европейския парламент и на Съвета (ОВ L 426, 17.12.2020 г., стр. 58).